A Bodajki Segítő Szűz Mária Plébánián bérmálkozásra készülve…

Kedves Szülők!
Nagy örömmel fogadtuk gyermekük bérmálási szándékát. Nagyon fontos számunkra, hogy gyermekük, aki részesül az Egyház szentségében a bérmálással, a Szentlélek Úristen hét ajándékát megkapva elnyerje a keresztény felnőtt nagykorúságot.  Alább olvashatnak a bérmálkozással kapcsolatos aktuális információkról, tudnivalókról, hogy kellően tudjunk e szép ünnepre felkészülni.
IDŐPONT, HELYSZÍN
A bérmálás a bodajki kegytemplomban lesz, várhatóan 2027 tavaszán, május hónapban. Jövő év elején tudjuk majd az időpontot véglegesíteni, a decemberi püspökségi egyeztetés után.
SZÜKSÉGES BESZERZENDŐ IRATOK
Szükséges most kiállított keresztlevél a bérmálkozóktól, mely nem egyenlő a keresztelési emléklappal. Csak azoktól a fiataloktól szükséges a keresztlevél, akiket nem a mi lelkipásztori körzetünk településeinek egyikén kereszteltek. Emellett, a nem a mi lelkipásztori körzetünk településein lakó fiataloknak szükséges a lakóhelyük szerinti plébános írásos engedélye, hogy a bodajki kegytemplomban lehessenek bérmálkozók. 
ADATOK, JELENTKEZÉS
A bérmálkozásra való előzetes jelentkezésen túl szükséges lesz majd jövő év elején (2027 február hónapban), amikor a bérmálás időpontja már tudott lesz az anyakönyvezéshez szükséges adatok megadása. Ezt a www.plebaniahivatal.hu oldalon a SZENTSÉGKISZOLGÁLTATÁS ELŐKÉSZÍTÉSE/BÉRMÁLÁS menüpont alatt kell majd feltölteni. Ide kell majd feltölteni a keresztlevelet, engedélyt, ha szükséges. Itt fontos lesz majd, a bodajki Segítő Szűz Mária kegytemplomot, mint helyszínt és a bérmálás pontos idejét is kiválasztani, beírni.
ELŐZETES HITOKTATÁS FELTÉTELE, IGAZOLÁSA
A bérmálás előtt szükséges az iskolai hitoktatás, melyet gyermekeink hitoktatói igazolnak, illetve kérjük, hogy amely gyermek nem a mi lelkipásztori körzetünkben jár iskolába, a hitoktatója írásban igazolja a bérmálásra való felkészültség meglétét. Lesznek olyanok is, akik kellő felkészültség mellett most fognak az Eucharisztiában is találkozni a szentségi Jézussal, számukra a bérmálási szentmise lesz az elsőáldozási mise is egyben.
FELKÉSZÍTŐ ALKALMAK
A bérmálást megelőzően 5 alkalommal és két liturgikus esemény lesz, melyeken a részvétel kötelező. Csak nagyon indokolt, a tanulmányokat vagy kiemelt családi eseményt érintő ügyek miatt lehet, előzetesen jelzett módon igazolt a távolmaradás. A felkészítő alkalmak során szeretnénk fiataljainkat a keresztény nagykorú életre segíteni, megismertetve velük az élet különböző nehéz területein élőket, és meghívni a velük való közösségre. Mostani bérmálásra a YOUCAT Bérmakönyvét fogjuk közösen átvenni. A könyvet Bodajkon a kegyhely zarándokudvarán lévő Religio Kegytárgy- és Ajándékboltban tudják megvásárolni. A bolt niytvatartása: CS, P, Szo: 9.00-17.00, V: 11.00-17.00)
Az alkalmak időpontjai, alább olvashatóak, helyszín a Bodajki kegyhely, zarándokudvari közösségi terme, illetve a kegytemplom.

2026-2027.
· Október 10. szombat 16.00-19.00 Attila atya – Tamás atya
· November 14. szombat 16.00-19.00 Bokorné Sörédi Zsuzsanna

· Január 9. szombat 16.00-19.00 Bechtold Zsuzska
· Február 6. szombat 16.00-19.00
· Március 25. Nagycsütörtök 18.00- 21.00 szentmise, virrasztás
· Április 10. szombat 16.00-19.00 Bácskainé Csizmadia Nóra
· Május - vizsga, próba, gyónás
VASÁRNAPI SZENTMISEHALLGATÁS
Kérjük, hogy a fiatalok vegyenek részt a vasárnapi szentmiséken! A bérmálkozásra való felkészülés fontos része a vasárnapi szentmisén való rendszeres részvétel, hiszen a keresztény élet középpontja az Eucharisztia és a plébániai közösséghez való tartozás. Kérjük a szülőket is, hogy személyes példájukkal, közös szentmisére járással segítsék gyermeküket abban, hogy a hit ne csupán a bérmálkozásra való felkészülés idejére, hanem egész életére meghatározóvá váljon.
VIZSGA, GYÓNÁS, PRÓBA
A bérmálkozók az év során feldolgozott YOUCAT Bérmakönyv anyagából fognak személyes szóbeli vizsgát tenni. A vizsga után lesz a közös próba, melyen a bérmaszülőnek is részt kell vennie, illetve a szentgyónás is ekkor lesz.
BÉRMASZÜLŐ, BÉRMANÉV
Szükséges lesz egy (több nem lehet) bérmaszülőt választani, akinek szintén szükséges lesz a kellő lelki felkészülés (szentgyónás) és olyan hitélet gyakorlása, mely példamutató a leendő bérmálkozónak is. A bérmaszülőnek 16 évnél idősebbnek kell lennie és a szülő nem lehet a bérmaszülő. A bérmaszülőnek a próbán itt kell majd lennie az előkészítő alkalmakon nem.
A bérmálkozónak bérmanevet kell választania, aki bérma-védőszentként segíti majd őt a mindennapokban. Olyan név választását kérjük, mely név védőszentje közel áll a bérmálkozóhoz, vagy családi hagyományként „továbbviszi” valakinek a nevét ezzel.
EGYÉB
Már most jelezzük, hogy a bérmálásra nem kell külön ruha vagy öltözet. Elegáns ünnepi ruházatban kell majd érkezni a szentmisére. Segítünk a fotózásban, illetve, ha szükséges tudunk termet bérbe adni (pince, kiszolgálóépület, zarándokház) a bérmálást követő családi eseményre. A bérmálásra a bodajki kegytemplomban kerül majd sor, a megyéspüspök celebrálásával. A bérmáláskor fiataljaink fogják köszönteni a főpásztort, a végén pedig közös fotót készítünk a Püspök atyával. A kegytemplomban korlátozott ülőhely lesz majd, a bérmálkozók, és bérmaszüleik ülnek a padokba, de a zarándokudvaron kihangosítva lehet majd követni a liturgikus eseményt. Jó szívvel ajánljuk kegyhelyünkön található kegytárgyboltunkat esetleges ajándékozás céljából. Szokás szerint a bérmálást megelőzően gyűjtést szervezünk a kegytemplom díszítésére, előre is köszönve adakozásukat. Természetesen a bérmálás szentségének kiszolgáltatása teljesen ingyenes!
Kérem, hogy kérdésükkel vagy a hitoktatókat, vagy plébániánkat keressék, illetve jómagam elérhetőségét is megadom, ha szükséges. 
Szeretettel készülve a közös nagy ünnepre:
Mórocz Tamás plébános, kanonok, h. esperes, c. apát

BODAJKI KEGYHELY
H-8053 Bodajk, Szent István tér 1.
Tel: 06-20-392-91-28; 06-30-102-97-04; 06-22-410-039
E-mail: bodajkikegyhely@gmail.com
Web: www.bodajkikegyhely.hu
Bejelentkezés, foglalás: www.bodajkizarandoklat.hu
E-Hivatal: www.plebaniahivatal.hu
Közösségi oldal: facebook/bodajkikegyhely

